Ons het hul nodig | Rika du Plessis gesels
Ons het hul nodig
Posted on January 13, 2012 by Rika Du Plessis
Ek het eergister 'n baie oulike vrou by Sun City ontmoet. Sy het buite op 'n bankie vir een van die bussies gesit en wag om haar cabanas toe te neem, en het 'n Romanza gesit en lees – een van die uwe. Natuurlik was dit 'n aanknopingspunt. Sy en haar gesin is by die Cabanas ingeboek vir 'n week. Hulle woon op Velddrif en was opgewonde om te hoor dat ons – oor nie meer so lank nie – dalk in Port Owen gaan aftree. Haar ma is saam met hulle daar en ek het die tannie ook vlugtig ontmoet.
Albei van hulle is geesdriftige lesers. Haar ma lees net graagter die liefdesverhale en sy lees weer graag ons romans. Sy ken Romanza, maar behoort nie aan die klub nie, en ek glo ek het haar omgehaal om daaraan te behoort om te bespaar.
Wat vir my interessant was, is dat haar ma 'n verhaal geskryf het waaroor sy mal is, maar haar ma weier om dit in te stuur vir keuring. Die ouer dame sê sy het haar hele siel in die verhaal gesit, en dit is slegs vir haar gesin se oë bedoel. Sy het dit selfs al tot vir haar kleindogter ook gegee om te lees, want "hulle moet weet waarvandaan sy kom" was haar woorde. Sy lees graag Kristel Loots se boeke en het al twee van Alta Cloete ook gelees.
Die dogter sê sy self lees nie graag die liefdesverhale nie – daar word glo te veel gewroeg in die stories, en sy wil juis lees om van sulke dinge in die lewe weg te kom. Ons Romanzas is net die ding vir haar. Name wat sy kon onthou, was van Vera Wolmarans, Madelie Human, Alta Cloete, Bets Smit, Marietjie Welgens, Dirna Ackermann en myne. Sy erken daar was baie ander, maar sy kon nie die name onthou nie. Het self geen begeerte om te skryf nie, maar bewonder diegene wat dit wel kan doen.
Wel, ons het sulke mense nodig – die wat nie self skryf nie, maar graag ons skryfsels lees.
MaanKind on January 13, 2012 at 11:16 am said:
Wat 'n wonderlike belewenis moes dit nie wees om te SIEN hoe iemand jou boek sit en lees nie! Ons biblioteek het 'n rak vol van jou boeke, almal is voos gelees!
Rika Du Plessis on January 13, 2012 at 11:22 am said:
Dankie, Maankind, dis goed om te weet my boekies is ook in julle bib. As mens sien jou boeke is voos gelees in 'n bib, wens jy so jy het die fondse om aan hulle nuwes te gee.